14 oorledenes al geïdentifiseer ná N4-botsingArgieffoto Pat Ngomane, Mpumalanga se LUR vir gemeenskapsveiligheid en sekuriteit, sal vandag die families besoek van die 12 mense wat Vrydagaand in ŉ grusame ongeluk op die N4 gesterf het. Altesaam 15 mense het in die ongeluk gesterf. Volgens Joseph Mabuza, woordvoerder van die LUR, is 14 van die oorledenes reeds geïdentifiseer. Mabuza sê die LUR sal vergesel word deur Johan Mkhatshwa, burgemeester van die Nkomazi plaaslike munisipaliteit. “Die afvaardiging sal individueel aan elke familie besoek bring om hul ondersteuning te bied en medelye te betuig. Twaalf van die oorledenes was inwoners van die Nkomazi-munisipaliteit,” het hy gesê. Die bestuurder van die bussie wat in die botsing betrokke was, is van Bosbokrand afkomstig, terwyl ŉ ander slagoffer van Middelburg afkomstig is. “Die nadoodse ondersoek sal na verwagting vandag begin. ŉ Aangestelde taakspan kyk ook na die moontlikheid om ŉ massa-gedenkdiens en begrafnis vir die Nkomazi-slagoffers te hou,” het Mabuza gesê. Maroela Media het vroeër berig die botsing het Vrydagaand omstreeks 19:30 naby Matsulu op die nasionale pad tussen Mbombela en Malelane gebeur toe een van die bestuurders ŉ ander voertuig probeer verbysteek het. Mabuza het vroeër gesê ŉ midibus het teen ŉ vragmotor gebots wat in die teenoorgestelde rigting op pad was. Hierna het ŉ passasiersmotor teen ŉ tweede vragmotor gebots. Die 14 mense wat op slag dood is, was almal insittendes van die 22-sitplek-bussie, onder wie die bestuurder. Een van die beseerdes het Saterdagoggend in die hospitaal gesterf.